Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με την κοινοτική θέση στα πλαίσια του συμβουλίου σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Ουγγαρίας, αφετέρου, για τη μεταβίβαση της αρμοδιότητας για τη διαχείριση του πρωτοκόλλου σχετικά με τη διαπίστωση της συμμόρφωσης και την αποδοχή βιομηχανικών προϊόντων (PECA)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η ευρωπαϊκή συμφωνία (EA) για την εγκαθίδρυση σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, άρχισε να ισχύει την 1η Φεβρουαρίου του 1994. Στις 26 Φεβρουαρίου 2001 υπεγράφη ένα πρωτόκολλο της ευρωπαϊκής συμφωνίας σχετικά με τη διαπίστωση της συμμόρφωσης και την αποδοχή βιομηχανικών προϊόντων (PECA), το οποίο θα τεθεί σε ισχύ την 1η Ιουνίου 2001.

Τα άρθρα 10, 11, 14, και 16, καθώς και τα παραρτήματα του PECA εξουσιοδοτούν το συμβούλιο σύνδεσης να λαμβάνει αποφάσεις για την ομαλή λειτουργία του PECA. Η αρμοδιότητα λήψης αποφάσεων του συμβουλίου σύνδεσης περιλαμβάνει, για παράδειγμα, τα επόμενα θέματα :

- αποφάσεις σχετικά με διάσταση απόψεων όσον αφορά τα αποτελέσματα επαληθεύσεων και την πλήρη ή μερική αναστολή κοινοποιημένων οργανισμών

- τροποποίηση των παραρτημάτων του PECA

- προσθήκη νέων παραρτημάτων στο PECA

- διορισμό μιας ή περισσότερων μεικτών ομάδων εμπειρογνωμόνων για την επαλήθευση της τεχνικής αρμοδιότητας των κοινοποιημένων οργανισμών και της συμμόρφωσής τους με τις απαιτήσεις

- ανταλλαγή πληροφοριών σχετικά με τις προτεινόμενες και πραγματικές τροποποιήσεις του κοινοτικού και εθνικού δικαίου που αναφέρονται στα παραρτήματα

- πρόβλεψη νέων ή συμπληρωματικών διαδικασιών διαπίστωσης της συμμόρφωσης σχετικά με τομέα που καλύπτει παράρτημα του PECA

- επίλυση των προβλημάτων όσον αφορά την εφαρμογή του παρόντος πρωτοκόλλου

Πολλές από αυτές τις δραστηριότητες θα απαιτήσουν ταχεία δράση, ενώ άλλες, που είναι τεχνικής φύσεως, συνήθως δεν εξετάζονται, στα πλαίσια της ευρωπαϊκής συμφωνίας, από το συμβούλιο σύνδεσης, αλλά από υποεπιτροπές ή από την επιτροπή σύνδεσης. Το άρθρο 14 του PECA προβλέπει συνεπώς τη δυνατότητα του συμβουλίου σύνδεσης να μεταβιβάζει τις αρμοδιότητές του σύμφωνα με το άρθρο 108, παράγραφος 2 της ευρωπαϊκής συμφωνίας.

Για να απλουστευθεί η διαχείριση του PECA, προτείνεται ως εκ τούτου να μεταβιβαστούν στην επιτροπή σύνδεσης οι αρμοδιότητες του συμβουλίου σύνδεσης δυνάμει του PECA. H επιτροπή σύνδεσης εξάλλου θα διορίσει μία υποεπιτροπή η οποία θα είναι αρμόδια για την κατάρτιση των αποφάσεων σχετικά με τη διαχείριση του ΡECA.

Το Συμβούλιο καλείται να εγκρίνει τη συνημμένη πρόταση απόφασης του συμβουλίου σύνδεσης.

2001/0183 (ACC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με την κοινοτική θέση στα πλαίσια του συμβουλίου σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Ουγγαρίας, αφετέρου, για τη μεταβίβαση της αρμοδιότητας για τη διαχείριση του πρωτοκόλλου σχετικά με τη διαπίστωση της συμμόρφωσης και την αποδοχή βιομηχανικών προϊόντων (PECA)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300, παράγραφος 2, δεύτερο εδάφιο,

την πρόταση της Επιτροπής [1],

[1] ΕΕ C ...

Εκτιμώντας τα εξής :

(1) Η ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, υπεγράφη στις Βρυξέλλες στις 4 Οκτωβρίου 1993 και τέθηκε σε ισχύ την 1η Φεβρουαρίου 1994.

(2) Το πρωτόκολλο της ευρωπαϊκής συμφωνίας σχετικά με τη διαπίστωση της συμμόρφωσης και την αποδοχή βιομηχανικών προϊόντων, που υπεγράφη στις Βρυξέλλες στις 26 Φεβρουαρίου του 2001, τίθεται σε ισχύ την 1η Ιουνίου 2001.

(3) Το πρωτόκολλο σχετικά με τη διαπίστωση της συμμόρφωσης και την αποδοχή βιομηχανικών προϊόντων προβλέπει ότι το συμβούλιο σύνδεσης είναι αρμόδιο για την αποτελεσματική λειτουργία του πρωτοκόλλου.

(4) Το πρωτόκολλο σχετικά με τη διαπίστωση της συμμόρφωσης και την αποδοχή βιομηχανικών προϊόντων προβλέπει ότι το συμβούλιο σύνδεσης μπορεί να μεταβιβάζει τις αρμοδιότητές του σύμφωνα με το άρθρο 108, παράγραφος 2 της ευρωπαϊκής συμφωνίας.

ΑΠΟΦΑΣIZEI:

Άρθρο μόνο

Η θέση που πρέπει να λάβει η Κοινότητα στα πλαίσια του συμβουλίου σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Ουγγαρίας, αφετέρου, όσον αφορά την ανάθεση της διαχείρισης του πρωτοκόλλου σχετικά με τη διαπίστωση της συμμόρφωσης και την αποδοχή βιομηχανικών προϊόντων (PECA) αναφέρεται στο συνημμένο σχέδιο απόφασης του συμβουλίου σύνδεσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Σχεδιο Αποφασησ αριθ. .../00 του Συμβουλιου Συνδεσησ μεταξυ των Ευρωπαϊκων Κοινοτητων και των Κρατων Μελων τους, αφενος, και της Δημοκρατιασ τησ Ουγγαριας, αφετερου

τησ..... 2001

για την αναθεση τησ διαχειρισησ του πρωτοκολλου σχετικα με τη διαπιστωση τησ συμμορφωσης και την αποδοχη βιομηχανικων προϊόντων

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία, και ιδίως το άρθρο 108, παράγραφος 2,

Εκτιμώντας τα εξής :

Το πρωτόκολλο σχετικά με τη διαπίστωση της συμμόρφωσης και την αποδοχή βιομηχανικών προϊόντων τίθεται σε ισχύ την 1η Ιουνίου 2001.

Το εν λόγω πρωτόκολλο προβλέπει ότι το συμβούλιο σύνδεσης μπορεί να μεταβιβάζει τις αρμοδιότητές του οι οποίες καθορίζονται στο πρωτόκολλο αυτό σύμφωνα με το άρθρο 108, παράγραφος 2 της ευρωπαϊκής συμφωνίας.

ΑΠΟΦΑΣΙΖΕΙ:

Άρθρο μόνο

Ο κανονισμός λειτουργίας του συμβουλίου σύνδεσης τροποποιείται με την προσθήκη της επόμενης νέας παραγράφου μετά το άρθρο 13, παράγραφος 2.

Η επιτροπή σύνδεσης εξασφαλίζει την αποτελεσματική λειτουργία του πρωτοκόλλου σχετικά με τη διαπίστωση της συμμόρφωσης και την αποδοχή βιομηχανικών προϊόντων και λαμβάνει τις αποφάσεις, τις οποίες είναι αρμόδιο να λαμβάνει το συμβούλιο σύνδεσης δυνάμει αυτού του πρωτοκόλλου.

Βρυξέλλες, .... 2001

Για το συμβούλιο σύνδεσης

Ο πρόεδρος